**KUMMIKUTE TANTS - KONSPEKT**

Tants lasteaiarühmadele.

Tantsu on loonud Brita Kaljuvere 2020. aasta sügisel Haapsalus, konspekt pandud kirja 2022.

Muusika: Airi Liiva Laulupesa lapsed „Porilaul“.

Taktimõõt 4/4, eelmängu on 4 takti: tantsijad seisavad lähteasendis (kahel pool lava küljel, üksteise järel, käed puusal).

*„Maja taga lomp ja lombi sees on pori. Ütle, ema, miks ma minna ei tohi.“*

8 kõnnisammuga liigutakse lava keskme poole. Tekib kaks rida. Lõpuks pööravad tantsijad esipoolega lava esikülje suunas.

*„Ühes jalas kummik ja teises on ka,“*

Tantsija astub parema jalaga sammu paremale ning asetab vasaku jala kannale. Seejärel kordab sama tegevust teise jalaga.

*„niimoodi ma märjaks küll ei saa.“*

Parema jalaga alustades teeb tantsija 4 kõnnisammuga päripäeva ringi oma kohal.

*„Ühes jalas kummik ja teises on ka, niimoodi ma mustaks küll ei saa.“*

Korratakse samadele sõnadele vastavat tegevust.

*„Plärts-plärts-plärts,“*

3 ummishüpet lava esipoole suunas, käed on puusal.

*„ma hüppan keset pori.“*

Tantsija näitab publikusse mõlema väljasirutatud käe pöialt. Käed liiguvad uuesti puusale.

*„Plärts-plärts-plärts,“*

3 ummishüpet selja taha, käed puusal.

*„ma põlvini vees.“*

Tantsija laskub kükki ja tõuseb taas püsti.

*„Plärts-plärts-plärts,“*

3 ummishüpet lava esipoole suunas, käed puusal.

*„miks niimoodi ei tohi?“*

Kätega tehakse „imestamise“ liigutust – avatakse käed ette kõrvale ning pannakse uuesti puusale.

*„Plärts-plärts-plärts,“*

3 ummishüpet selja taha, käed puusal.

*„nüüd ma kõrvuni sees.“*

Tantsija laskub kükki ja tõuseb taas püsti.

VAHEMÄNG:

Tantsijad moodustavad lühimat teed mööda kahe viiru asemel 8 sammuga sõõri.

Järgneb tants algusest peale, kuid kogu tants tantsitakse ringil. Hüpped toimuvad ringi keskme suunas ja ringist välja.

VAHEMÄNG:

Tantsijad liiguvad taas lühimat teed mööda kahte ritta (nagu tantsu esimene osa).

Kordub tantsu esimene osa täpselt nii, nagu oli ka alguses (viirgudel). Sel korral ei ole refrääni, kuid 3x seda osa:

*„Ühes jalas kummik ja teises oli ka,“*

Tantsija astub parema jalaga sammu paremale ning asetab vasaku jala kannale. Seejärel kordab sama tegevust teise jalaga.

*„kuid ikkagi nii poriseks sain ma.“*

Parema jalaga alustades teeb tantsija 4 kõnnisammuga päripäeva ringi oma kohal.

LÕPETUS: lehvitamine